मणिपुर: JDU विधायकों ने सरकार गठन के लिए बीजेपी को दिया समर्थन
मणिपुर में हुए विधानसभा चुनाव में बीजेपी ने 60 सदस्यीय विधानसभा में 32 सीटें जीतकर सत्ता बरकरार रखी है। छह सीटें जीतने वाले जेडीयू ने शनिवार को सरकार गठन के लिए भाजपा को अपना समर्थन दिया।
नई दिल्ली: मणिपुर में हाल में हुए विधानसभा चुनाव में छह सीटें जीतने वाले जनता दल (यूनाइटेड) ने शनिवार को सरकार गठन के लिए भाजपा को अपना समर्थन दिया। हालांकि चुनाव में भाजपा ने बहुमत के लिए जरूरी सीट हासिल की हैं और वह सरकार गठन की तैयारी में जुटी है।जद(यू) ने एक बयान में कहा, ''मणिपुर की जनता के हित में जद (यू) ने सरकार के गठन के लिए भाजपा को समर्थन देने का फैसला किया है।'' बयान में कहा गया है, ''जद (यू) भाजपा से पार्टी को मिले जनादेश का सम्मान करने और लोगों की आशाओं व आकांक्षाओं को पूरा करने की अपील करती है।'' पार्टी ने कहा कि छह नवनिर्वाचित विधायकों ने के. जयकिशन सिंह को अपना नेता चुना है।हाल में हुए विधानसभा चुनाव में बीजेपी ने 60 सदस्यीय विधानसभा में 32 सीटें जीतकर सत्ता बरकरार रखी है।(इनपुट- एजेंसी)